
A járás elemzése a fizikális vizsgálat és a digitális technika eszközeivel

Bevezetés: A mozgásterápiát megelőző betegvizsgálat fontos eleme a járás vizsgálata. Napjainkban a videó - és a számítástechnika ötvözésével lehetőség van a járás digitális elemzésére.
A kutatás célja, a járás fizikális vizsgálata, és a járás videofelvételének célsoftware segítségével történő analízise.
Anyag és módszer: A mintában szereplők a téma iránt motiválva, önkéntes alapon vesznek részt. 10 fő a vizsgált csoportot (továbbiakban A csoport) alkotja, akik diagnosztizált cox-, illetve gonarthrosisban szenvednek. 10 fő a kontroll csoportot (B csoport), akiknek nincsenek alsó végtagot érintő mozgásszervi megbetegedéseik. Az A csoport átlagéletkora 57 ±4,03 év, a B csoport átlag életkora 54,2 ±3,16 év. A kutatás célkitűzés alapján fejlesztő kutatás, mely magába foglalja a járás fizikális vizsgálatát és a testre felhelyezett markerekkel a járás rögzítését, videó felvétellel. A markerek elmozdulásainak bemutatása mind vertikális, mind horizontális síkban erre a célra készült software segítségével, diagramokon történik. Vizuális elemzés és két mintás T-próba kerül alkalmazásra. A statisztikai próba szignifikancia szintje p≤0,05.
Eredmények: A fizikális mozgásszervi vizsgálattal a sántítás okaira sikerült következtetni. A járás összes kinematikai mutatójában a különbség szignifikáns az A és B csoport között. Az A csoport járásszélességének átlaga 17,65 ±3,09 cm a B csoport átlaga 8,75 ±1,23 cm, a statisztikai próba alapján p<0,001, a járássebesség két mintás T- próbájának eredménye p<0,001. A függvényanalízis során az A csoportot reprezentáló egy fő diagramjai kerülnek bemutatásra. A diagramokat vizuálisan elemezve a frekvenciában és a markerek vertikális, horizontális elmozdulásában látható különbség a B csoport tagjaihoz képest. Az A csoport tagjainál jellegzetes deviancia is fellelhető az érintett oldali testfél elmozdulásának diagramjain. A diagramok maximum és minimum pontjainak átlaga a testfelek elmozdulását tekintve szignifikáns különbséget mutat a csoportok között.
Megbeszélés: Bebizonyosodott a két csoport járásképe közti különbség, összhangban a fizikális vizsgálat eredményeivel. A vizsgált csoport tagjainál a két testfél elmozdulásbeli különbségének grafikus megjelenítése és majdani applikáció formájában történő alkalmazása előre vetíti a digitális járáselemzés jövőjét a praktikumban.
A járás diagramokon való leképezése a bekövetkezett változásokon keresztül segíthet a fizioterápia hatékonyságának nyomon követésében.



